DECIZIA COMISIEI
din 18 decembrie 2009
de adoptare a unui program comunitar multianual pentru colectarea, gestionarea și utilizarea datelor din sectorul pescuitului pentru perioada 2011-2013
[notificată cu numărul C(2009) 10121]
(2010/93/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 199/2008 al Consiliului din 25 februarie 2008 privind instituirea unui cadru comunitar pentru colectarea, gestionarea și utilizarea datelor din sectorul pescuitului și sprijinirea consultanței științifice cu privire la politica comună în domeniul pescuitului (1), în special articolul 3 alineatul (1),
întrucât:
(1)
În temeiul articolului 3 alineatul (2) din Regulamentul (CE) nr. 199/2008, programul comunitar multianual pentru colectarea, gestionarea și utilizarea datelor din sectorul pescuitului se stabilește pentru perioade de câte trei ani. Prin urmare, este necesar să se stabilească programul comunitar multianual pentru perioada 2011-2013.
(2)
Comunicarea Comisiei din 5 februarie 2009 privind planul de acțiune al Comunității Europene pentru conservarea și gestionarea resurselor de rechini (2) a recomandat să se colecteze date cantitative și biologice detaliate și fiabile privind pescuitul comercial care presupune capturi de chondrichtyeni (denumite în continuare „rechini”). În plus, se sugerează monitorizarea regulată a capturilor de specii de rechin realizate prin pescuitul recreativ.
(3)
Pe baza comunicării menționate, Comitetul științific, tehnic și economic pentru pescuit (CSTEP) a recomandat ca datele privind pescuitul comercial și recreativ să fie incluse pe lista activităților de pescuit pe regiune și pe lista variabilelor biologice pentru care urmează a fi colectate date.
(4)
Programul comunitar multianual pentru perioada 2011-2013 trebuie, prin urmare, să prevadă colectarea, gestionarea și utilizarea de date suplimentare cu privire la rechini, pe lângă datele deja solicitate în perioada de programare 2009-2010 prin Decizia 2008/949/CE a Comisiei (3).
(5)
Din motive de certitudine juridică, Decizia 2008/949/CE trebuie abrogată începând cu 1 ianuarie 2011.
(6)
Măsurile prevăzute de prezenta decizie sunt conforme cu avizul Comitetului de gestionare a sectorului pescuitului și acvaculturii,
ADOPTĂ PREZENTA DECIZIE:
Articolul 1
Programul comunitar multianual pentru colectarea, gestionarea și utilizarea datelor din sectorul pescuitului pentru perioada 2011-2013, menționat la articolul 3 alineatul (1) din Regulamentul (CE) nr. 199/2008, figurează în anexă.
Articolul 2
Decizia 2008/949/CE se abrogă de la 1 ianuarie 2011.
Articolul 3
Prezenta decizie se adresează statelor membre.
Adoptată la Bruxelles, 18 decembrie 2009.